আপনি ভুলে গেলেও মনে করিয়ে দেবে Whatsapp, চালু হল নয়া ফিচার

ওয়েব ডেস্ক: প্রায় প্রত্যেক মোবাইল ইউজারের নিত্যদিনের সঙ্গী হল হোয়াটসঅ্যাপ (Whatsapp)। এই ম্যাসেজিং অ্যাপের (Messaging App) মাধ্যমে প্রতিদিন অসংখ্য মানুষের সঙ্গে নানা বিষয়ে কথোপকথন চলে। এই অ্যাপ্লিকেশন যেমন মানুষের জীবনকে সহজ করে তুলেছে, তেমনই এর বহুল ব্যবহার বিভিন্ন সমস্যার কারণ হয়ে দাঁড়িয়েছে। আজকাল গ্রুপ ও কন্ট্যাক্টসের ম্যাসেজের ভিড়ে ফলে গুরুত্বপূর্ণ অনেক বার্তা ভিড়ের মাঝে চাপা পড়ে যায় বা পরে খুঁজে পেতে সমস্যায় পড়তে হয়। অনেক সময় আবার ভুলে যাই কোন মেসেজে কী বলা হয়েছিল।

তবে এবার এই ঝামেলা দূর করতে চলেছে হোয়াটসঅ্যাপ। সম্প্রতি এই জনপ্রিয় মেসেজিং অ্যাপ নিয়ে এসেছে এক নতুন ফিচার। এর মাধ্যমে আপনি ভুলে গেলেও অনেক বিষয় এবার আপনাকে মনে করিয়ে দেবে হোয়াটসঅ্যাপ। ‘নোটিফিকেশন রিমাইন্ডার্স ফর মেসেজেস’ (Notification Reminders For Messages)- এই ফিচারের মাধ্যমে এই সুবিধাটি পাবেন ব্যবহারকারীরা। তবে সব মোবাইলে নয়, আপাতত শুরুতে এই ফিচার চালু করা হয়েছে শুধুমাত্র আইফোন (iPhone) ব্যবহারকারীদের জন্য।

আরও পড়ুন: লাল শাড়িতে ট্রেন্ডিং লুকের ছবি কীভাবে বানাবেন? জেনে নিন পদ্ধতি

এই নতুন সুবিধায় ব্যবহারকারীরা যেকোনও নির্দিষ্ট মেসেজে ‘রিমাইন্ডার’ সেট করতে পারবেন। একবার রিমাইন্ডার দেওয়া হলে নির্ধারিত সময়ে সেই বার্তাটি আবার স্ক্রিনে ভেসে উঠবে এবং আপনাকে মনে করিয়ে দেবে। যেসব বার্তায় রিমাইন্ডার সেট করা হবে, সেগুলির পাশে একটি বিশেষ ‘রিমাইন্ডার’ আইকন দেখা যাবে। সময়মতো নোটিফিকেশন দেখানোর পর সেই আইকন স্বয়ংক্রিয়ভাবে অদৃশ্য হয়ে যাবে। ফলে গুরুত্বপূর্ণ মেসেজ আর হারিয়ে যাওয়ার সম্ভাবনা থাকবে না।

বর্তমানে এই ফিচারটি শুধুমাত্র আইফোন ব্যবহারকারীদের জন্য চালু হয়েছে। হোয়াটসঅ্যাপের ২৫.২৫.৭৪ ভার্সন ইনস্টল করলেই এই সুবিধা মিলবে। তবে খুব শিগগিরই অ্যান্ড্রয়েড ফোনেও ফিচারটি চালু করা হবে বলে জানা গিয়েছে। প্রযুক্তি বিশেষজ্ঞদের মতে, ব্যস্ত জীবনে বারবার গুরুত্বপূর্ণ মেসেজ খুঁজে বের করার ঝামেলা দূর করতে এই ফিচার যথেষ্ট কার্যকরী হতে চলেছে।